R. Fico, predseda vlády SR: (2008-07-03):
Celá táto kauza sa týka odborného článku o génoch baktérií  v bryndze. Pokiaľ chcete o tom, pani poslankyňa, počuť niečo, tak ja som pripravený a som si aj pripravil rôzne analýzy, posudky a keď mi niekedy vyčítate, že sa 15 minút venujem otázkam, ktoré mi akože vyhovujú, tak som pripravený venovať sa 15 minút aj otázke, s ktorou nič nemám. Ale postavili ste ju, musím to rešpektovať. Tento medializovaný prípad som požiadal do určitej miery preveriť a týka sa riaditeľky Štátneho veterinárneho a potravinového ústavu v Dolnom Kubíne. Je pravda, že Okresný súd v Ružomberku v prvom stupni rozhodol spor medzi bývalým zamestnancom tohto ústavu a riaditeľkou štátneho veterinárneho a potravinového ústavu, v ktorom bývalý zamestnanec tvrdil, že pani riaditeľka prebrala od neho bez toho, aby ho citovala, do odbornej práce nejaký článok, ktorý napísal o génoch baktérií v bryndze. Išlo o civilný spor v Ružomberku na okresnom súde a okresný súd vyšiel v ústrety navrhovateľovi, teda bývalému zamestnancovi a na základe zatiaľ neprávoplatného rozhodnutia súdu sa má pani riaditeľka ospravedlniť žalobcovi. Ale súčasne Okresný súd v Ružomberku žalobu v časti o zaplatenie ujmy vo výške 300 tisíc korún zamietol. Ako som uviedol, toto rozhodnutie je zatiaľ neprávoplatné a nemám informáciu o tom, či pani riaditeľka využila, alebo nevyužila možnosť podania odvolania proti tomuto prvostupňovému rozhodnutiu v civilnom konaní. Pripomínam, že ide o konanie civilného charakteru, nie trestnoprávneho charakteru. Len pre vašu zaujímavosť, pani poslankyňa, chcem pripomenúť, že ochrana autorského práva je v našom právnom poriadku dostatočne upravená a zabezpečená tak v občianskoprávnej aj v trestnoprávnej rovine, čo sa teda preukázalo aj v tomto súdnom spore, ktorý je do určitej miery bezprecedentný, pretože nepoznáme takéto prípady, kedy by súd rozhodol o ospravedlnení sa za to, že niekto preberie myšlienky, autorstvo k nejakému článku bez toho, aby bol pod tým podpísaný. Prípady plagiátorstva a porušovania autorského práva sa na Slovensku vyskytujú, potvrdzujú to mnohí. Dokonca sa objavila aj ďalšia informácia tentokrát z časopisu Mačka a pes, vraj tam tiež niekto mal použiť nejaké informácie, ktoré sa týkali plagiátorstva. Ale tomu sa veľmi ťažko zabraňuje, pretože na akademickej pôde sa podobné scény objavujú a myslím si, že ten, kto publikuje, ten, kto pôsobí v tejto oblasti, potvrdí, že sa prakticky stretávame s takýmito stavmi. Pani poslankyňa, rozhodnutie, či došlo, alebo nedošlo v prípade pani riaditeľky k neoprávnenému zásahu do autorského práva, patrí do právomoci súdov. Do toho ja nemôžem nič povedať. Jednoducho, súd musí povedať, či bolo porušené autorské právo, alebo nebolo porušené autorské právo. Tam je totiž aj taká zvláštna argumentácia, pretože podľa všetkého pani riaditeľka argumentuje tým, že išlo o výskumnú prácu ústavu. A keďže je to výskumná práca ústavu, tak to nemôže byť porušenie autorského práva. Ale toto nechajme na súdy, aby o tom rozhodli. Ako predseda vlády, ani vláda Slovenskej republiky do toho vstupovať nemôžeme. A možno nadriadené orgány by sa mali zaoberať tým, či vyvodia nejakú zodpovednosť voči pani riaditeľke vtedy, ak súd právoplatne skonštatuje, že naozaj zobrala článok svojho podriadeného a uverejnila ho alebo použila vo svojej práci ako svoje vlastné myšlienky. Riaditeľov štátnych veterinárnych a potravinových ústavov vymenúva a odvoláva ústredný riaditeľ Štátnej veterinárnej a potravinovej správy. Čiže, to ani nie je človek, ktorý spadá pod predsedu vlády. To je človek, ktorý spadá pod ministerku pôdohospodárstva, ale najskôr to musí urobiť on, až potom, keby nekonal, možno mu pani ministerka môže dať pokyn, aby takto tento riaditeľ urobil. Preto, vážená pani poslankyňa, to je všetko, čo môžem k danej otázke povedať. Prekvapila ma táto otázka, ale rešpektujem vaše právo, aby ste ju postavili a, samozrejme, som sa na ňu pripravil tak, ako by som sa pripravil na každú ďalšiu otázku. Ale keďže nejde o trestnoprávnu zodpovednosť, ide o civilný spor, kde musí povedať v tomto prípade odvolací súd, kto má pravdu, ja nevidím žiadny dôvod, aby sme z pozície vlády, či už z pozície ministerky alebo z pozície jej priamo podriadeného ústredného riaditeľa Štátnej veterinárnej a potravinovej správy, v danej veci konali. Ďakujem pekne.